La Bibia piemontèisa/Testament Vej/Samuel/2 Samuel 7


2 Samuel

7

Nosgnor a stabiliss n'aleansa con David 

A l'é rivà che quand ël rè David a l'avìa sistemasse 'nt sò palass, anté che Nosgnor a l'avìa conceduje n'arlass da tùit ij nemis ch'a l'anvironavo, ël rè a dis al profeta Natan: "Varda, mi i vivo 'nt un palass ëd séder, antant che l'Èrca 'd Dé a stà sota na tenda". Natan a rispond al rè: "Và e fà tut lòn che tò cheur at dis, përché 'l Signor a l'é con ti". Cola istessa neuit Nosgnor a l'ha dit a Natan: "Và e dì a mè servitor David: 'Sossì a l'é lòn ch'a dis ël Signor: Avrìes-to da fabriché na ca përchè i jë staga 'ndrinta? I son nen ëstàit ant na ca dal temp ch'i l'hai tirà fòra j'israelita da l'Egit fin-a adess. Al contrari, i l'hai viagià con lor e i son ëstàit sota na tenda. Tute vire ch'im bogiava an tra j'israelita, i l'hai mai dit a qualsëssia cap ch'i l'avìa stabilì coma 'n bërgé për mè pòpol Israel: 'Përchè i l'eve pa fabricame 'n palass 'd séder?'. Ore, donca dì a mè servitor David: "Sossì a l'é lòn ch'a dis ël Signor Dé dl'Univers: i l'hai pijate dai pasturagi, dal pasturé dë strop, përché ti 't fusse 'l bërgé 'd mè pòpol Israel. I son  ëstàit con ti daspërtut andoa ti 't andasìe e i l'hai batù tùit ij tò nemis dë 'dnans a ti. Adess it rendrai famos tanme a lo son ij grand ëd la Tèra. I procurerai na patria për mè pòpol Israel, a saran piantà 'nt un leu sicur andoa che mai a nê saran dësreisà. A saran pì nen crasà dai violent coma ch'a l'é rivaje al prinsipi e durant ël temp ch'i l'avìa stabilì 'd giùdes për goerné Israel, mè pòpol. Al contrari, iv darai l'arlass da tùit ij vòst nemis. Ëd pì, ël Signor a fortiss che chiel midem at ëstabilirà na casà, na dinastìa 'd rè. Quand ch'a vnirà për ti 'l temp ëd meuire e ti 't saras sotrà con ij tò Cé, i butrai an tò leugh un dij tò dissendent, un dij tò fieuj e i rendrai fòrt sò regn. A sarà chiel ch'a farà fabriché na ca dedicà a mè nòm e i rendrai stàbil soa dinastìa. I sarai për chiel tanme 'n pare e chiel a sarà për mi tanme 'n fieul. Quand ch'a farà lòn ch'a l'é mal, i lo coregerai e lo dissiplinerai pròpi coma ch'a fà 'n pare con sò fieul. Contut, mai i-j gavrai mè favor coma ch'i l'hai gavalo a Saul, ch'i l'hai lassà fòra dal leu che ti 't òcupe adess. Toa casà e tò regn a staran dë 'dnans a mi për sèmper, tò tròno a sarà sicur për sèmper".

Sossì a l'é lòn che Natan a l'ha dit a David quand ch'a l'avìa daje sta comunicassion profética.

David a prega Nosgnor 

Ël rè David a l'é intrà, a l'é setasse dë 'dnans a Nosgnor, e a l'ha dit: "Chi son e còsa a l'é la mia famija che ti 't l'àbie portame a sta mira? E Ti 't l'has pa fërmate là, òh Signor Dé! Ti 't l'has ëdcò parlà rësguard a l'avnì dla famija 'd tò servitor. Trates-to parèj ëdcò l'àutra gent, òh Signor Dé? Còs ch'a podria David dite 'd pì? Ti 't l'has dàit a tò servitor na considerassion special, òh Signor Dé! A càusa 'd Toe promësse e conforma a Tò vorèj Ti 't l'has fàit tute ste còse grande e 't l'has faje conòsse a Tò servitor. Ti 't ses pròpi grand, òh sovran Signor! A-i é gnun ch'a sia coma Ti. I l'oma gnanca mai sentù ch'a-i sia n'àutr Dé ch'a sia coma Ti! Cola ch’a podrìa mai esse n’àutra nassion an sla Tèra coma tò pòpol Israel? Che d’àutra nassion, òh Dé, it l'has-to riscatà da la s-ciavensa për fela dventé tò pòpol midèm? Ti 't ses fate na fama quand che ti 't l'has riscatà tò pòpol da l'Egit. Ti 't l'has fàit ëd miràcoj grandios e ti 't l'has taparà via le nassion e ij dé ch'a të stasìo tra ij pé.

Dël pòpol d'Israel, Ti 't l'has fane Toa gent për sèmper, e ti, Nosgnor, it ses dventà sò Dé.  Ore, donca, Nosgnor Dé, manten për sèmper lòn ch'it l'has promëttù a Tò servitor e a soa casà: compìss Toa promëssa! Quand ch'a la gent a dirà: "Ël Signor ëd l'Univers a l'é 'l Dé d'Israel", a 'rconosserà la grandëssa eterna 'd tò Nòm. La casà 'd tò servitor David as mantenrà fërma dë 'dnans a Ti, përchè ti, Signor ëd l'Univers, Dé d'Israel, it l'has arvelà a tò servitor: ‘It butrai 'n pé na casà dinàstica’. A l'é për lòn che Tò servitor a l'ha avù 'l coragi d'adressete costa preghiera. Ti, Nosgnor Dé, it ses Dé për dabon. Toe paròle a son vrità e ti 't l'has promëttù ch'it daras ëste bon-e còse a tò servitor. Ora compiaste ‘d benedì la casà 'd tò servitor, parèj ch'a peussa seguité për sèmper dë 'dnans a Ti, përchè Ti 't l'has parlà e quand ch'it acòrde na benedission a Tò servitor, òh Signor sovran, a l'é na benedission eterna”.

Nòte 

Bibia
Testament Vej
Samuel